പണിമുടക്കില് പണികിട്ടി പൊതുജനം തിരുവനന്തപുരം: ഭരണപ്രതിപക്ഷ ഭേദമില്ലാതെ തൊഴിലാളി സംഘടനകള് നടത്തിയ പണിമുടക്കില് കെ.എസ്.ആര്.ടി.സി സര്വീസുകള് പൂര്ണമായി നിലച്ചതോടെ ജനങ്ങള് പെരുവഴിയിലായി. ദീപാവലി അവധി കഴിഞ്ഞുള്ള പ്രവൃത്തിദിവസം പതിവുപോലെ ബസിനെ ആശ്രയിച്ച് വിവിധ സ്ഥലങ്ങളിലേക്ക് പോകാനെത്തിയവര് ബസ് കാത്തുനിന്ന് നിരാശയോടെ മടങ്ങി. അത്യാവശ്യ യാത്രക്കാര്ക്ക് ഓട്ടോറിക്ഷകളെ ആശ്രയിക്കുക മാത്രമേ പോംവഴിയുണ്ടായിരുന്നുള്ളൂ. രണ്ട് സംഘടനകളുടെ പണിമുടക്ക് 48 മണിക്കൂര് നീണ്ടുനില്ക്കുന്നതിനാല് ദുരിതം ഇന്നും ആവര്ത്തിക്കാനാണ് സാദ്ധ്യത.നഗരത്തില് പൊലീസിന്റെ നേതൃത്വത്തില് ബദല് യാത്രാസംവിധാനമൊരുക്കിയത് നേരിയ ആശ്വാസമായി. ആശുപത്രികള്, വിമാനത്താവളം, റെയില്വേ സ്റ്റേഷന് എന്നിവിടങ്ങളിലേക്കാണ് പൊലീസ് പ്രത്യേക യാത്രാസംവിധാനം ഒരുക്കിയത്. നഗരത്തിലും ആറ്റിങ്ങല്, വര്ക്കല മേഖലകളിലും സ്വകാര്യ ബസ് സര്വീസുകള് ഉണ്ടായിരുന്നതും ജനങ്ങള്ക്ക് ആശ്വാസമായി. വലിയ തിരക്കാണ് ഇവിടെ ബസുകളില് അനുഭവപ്പെട്ടത്. എന്നാല് സ്വകാര്യ ബസ് സര്വീസുകള് ഇല്ലാത്ത നെടുമങ്ങാട്, നെയ്യാറ്റിന്കര തുടങ്ങിയ സ്ഥലങ്ങളിലുള്ളവര് ഏറെ ബുദ്ധിമുട്ടി. ചില റൂട്ടുകളില് സമാന്തര സര്വീസുകള് മാത്രമായിരുന്നു ഏക ആശ്വാസം. ഓഫീസുകളില് ഹാജര് കുറവ് വിദൂര സ്ഥലങ്ങളിലേക്ക് ജോലിക്ക് പോകാനെത്തിയ കൂലിപ്പണിക്കാര് ഉള്പ്പെടെയുള്ളവര് ബസ് കാത്തുനിന്ന് മടുത്തതോടെ വീട്ടിലേക്ക് മടങ്ങി. ഇരുചക്ര വാഹനങ്ങളില് ലിഫ്റ്റ് ചോദിച്ച് യാത്രചെയ്യാനുള്ള ശ്രമവും നടന്നില്ല. കൊവിഡ് ഭീതി കാരണം മിക്കവരും വണ്ടി നിറുത്താന് തയ്യാറായില്ല. ദീര്ഘദൂര യാത്രക്കാരാണ് ഏറെ വലഞ്ഞത്. സ്കൂള്, ഓഫീസ് എന്നിവിടങ്ങളിലെ ഹാജര് നിലയെയും പണിമുടക്ക് സാരമായി ബാധിച്ചു. ഡയസ്നോണ് തള്ളി സംഘടനകള് ശമ്ബള പരിഷ്കരണം ആവശ്യപ്പെട്ടാണ് കെ.എസ്.ആര്.ടി.സിയിലെ തൊഴിലാളി സംഘടനകള് നാലിന് അര്ദ്ധരാത്രി മുതല് പണിമുടക്ക് തുടങ്ങിയത്. ഭരണാനുകൂല സംഘടനയായ എംപ്ലോയീസ് അസോസിയേഷനും ബി.എം.എസിന്റെ എംപ്ലോയീസ് സംഘും 24 മണിക്കൂര് പണിമുടക്കാണ് നടത്തുന്നത്. എ.ഐ.ടി.യു.സിയുടെ ട്രാന്സ്പോര്ട്ട് എംപ്ലോയീസ് യൂണിയനും ഐ.എന്.ടി.യു.സിയുടെ നേതൃത്വത്തിലുള്ള ടി.ഡി.എഫും ഇന്നും പണിമുടക്കും. സമരത്തെ നേരിടാന് ഡയസ്നോണ് ബാധമാക്കി ഉത്തരവിറക്കിയെങ്കിലും ഇതിനെ തള്ളിയാണ് സംഘടനകള് സമരവുമായി മുന്നോട്ടുപോകുന്നത്.